Ved ikke, om ulykken skal forfølges strafferetsligt

Ifølge Havarikommissionens foreløbige undersøgelse ramte toget en tom lastvognstrailer.

I Fyns Politis pressemeddelelse lyder det, at det primært er Havarikommissionen, som står for efterforskningen af togulykken.

- Først når dette arbejde er afsluttet, vil Fyns Politi tage stilling til, om der er tale om en hændelse, som skal forfølges strafferetsligt. Fyns Politi kan derfor ikke sige yderligere om efterforskningen af togulykken, før politiet kender resultatet af Havarikommissionens undersøgelse og har haft mulighed for at sætte sig ind i denne, skriver politiet.

Havarikommissionen: Et stort puslespil

Efterforskningen af den tragiske ulykke kommer formentlig til at tage lang tid. Det fortalte havariundersøger Bo Haaning i går til DR Nyheder.

- Vi skal i gang med et stort puslespil, og det kan komme til at tage dage, uger og måneder at lægge. Vi skal have alle de oplysninger, som kan have relevans, så vi kan undgå, at sådan en skrækkelig ulykke kan ske igen, sagde han.

Han understregede, at der er tale om en sikkerhedsmæssig undersøgelse, som skal munde ud i en række anbefalinger til sikkerhedsmæssige forbedringer.

I går uddybede havariundersøgeren også, hvad undersøgelserne konkret kommer til at omhandle.

- Det er alt lige fra, hvilke regler der er, og om de er overholdt, til personalets oplevelser, hvilken rolle vinden har spillet og tekniske undersøgelser. Al information og viden, der har relevans for, hvad der skete. Det primære formål er at finde årsager til, hvorfor det her skete, sagde Bo Haaning, der er souschef i Havarikommissionen.

Virksomhed har indstillet kørsel

Det var et godstog fra virksomheden DB Cargo, som kørte med ølkasser over Storebælt, der tabte en lastvognstrailer, som kolliderede med DSB-toget.

I aftes meddelte DB Cargo, at de på grund af ulykken har indstillet kørsel med denne type transporttog.